 एह इक रहानगी आहली गल्ल ऐ जे चौन्ने बक्खिएं थमां संकट कन्नै घिरे दे पाकिस्तान बक्खी नमीं दिल्ली नै अपनी मित्तरी दा हत्थे ते बधाया ऐ ब एहदे कन्नै गै मुंबई हमलें दे परैंत दोपक्खी मसलें गी हल करने बक्खी अपनी अनिच्छा बी दस्सी टकाई ऐ।  इक अखबार कन्नै कीत्ती गेदी अपनी भेंट-वार्ता च भारत दे नमें विदेश मंत्री एसएन कृष्णा होरें गलाया जे, "सत्ता च औंदे गै नमीं सरकार नै मित्तरी दा हत्थ बधाया ऐ ते हुन अस पाकिस्तान पासेआ थ्होने आहले परते दा इंतजार करा करने आं। " इक्कै साहे मंत्री होरें एह बी गलाई दित्ता जे दौने परमाणु देशें बश्कार गल्लबात तदुं तक्कर संभव नेईं ऐ जदुं तक्कर इस्लामाबाद आतंकवादी कैपें गी खत्म करदे होई आतंकवादी संगठनें गी तैहस नैहस करने बक्खी अपनी बचनबद्धता नेईं दोहरांदा।  पाकिस्तान दी नागरिक सरकार बार-बार इस गल्ला गी दोहरांदी आई ऐ जे ओह भारत कन्नै अपने रिश्तें गी सुधारदे होई दोस्ती दे नमे युग च शामल होने दी इच्छेआ रक्खदा ऐ।  इस्लामाबाद ते केईएं तरीकें राहें इस गल्ला गी नमीं दिल्ली तक्कर पजा करदा ऐ जे खित्ते च शांति दी स्थापना लेई शांति वार्ता शुरू कीत्ती जानी लोड़चदी ऐ।  शुरूआत च अनिच्छेआ जाहिर करने परैंत पाकिस्तान सरकार नै मुंबई हमले च शामल दोसिएं दे खलाफ कारबाई करने लेई भारत दा सैहयोग करने च कोई कसर बाकी नेईं छोड़ी ऐ।  पाकिस्तान आपूं बी आतंकवाद दी पीड झल्ला करदा ऐ ते उन्नै तालिबान दे खलाफ इक मुहिम छेड़ी दी ऐ।  इस गल्ला दे प्रतक्ख सबूत दिक्खने गी थ्होआ करदे न जे पाकिस्तान दे जेहड़े शासक आतंकवाद कन्नै निब्बड़नें त नकलीपुने दा प्रदर्शन करदे होई मामले दी अनदिक्खी करदे हे ओह बी हुन अपने देश उप्पर आतंकवाद दे मडरांदे खतरे दे खलाफ उटठी खड़ोते न।  आतंकवाद भारत ते पाकिस्तान दौने दा दुश्मन ऐ ते इस्सी जड़ै थमां खोआंर्टी सुट्टने च दौनें देशें गी संयुक्त रूप कन्नै ते आपसी सैहयोग कन्नै कम्म करने दी लोड़ ऐ। 